**Š T A T Ú T**

**KOMISIE PRE UDELENIE OPRÁVNENIA STREDNEJ ODBORNEJ ŠKOLE POUŽÍVAŤ POPRI SVOJOM NÁZVE AJ OZNAČENIE CENTRUM ODBORNÉHO VZDELÁVANIA A PRÍPRAVY PRE SKUPINY UČEBNÝCH A ŠTUDIJNÝCH ODBOROV**

29 Potravinárstvo

42 Poľnohospodárstvo, lesníctvo a rozvoj vidieka I.

43 Veterinárne vedy

45 Poľnohospodárstvo, lesníctvo a rozvoj vidieka II.

Slovenská poľnohospodárska a potravinárska komora (ďalej len „SPPK“), ako stavovská organizácia s vecnou pôsobnosťou podľa vyhlášky č. 64/2015 Z. z. o sústave odborov vzdelávania a o vecnej pôsobnosti k odborom vzdelávania k vyššie uvedeným skupinám odborov vzdelávania, v zmysle § 24 ods. 2 písm. d) zákona č. 61/2015 Z. z. o odbornom vzdelávaní a príprave a o zmene a doplnení niektorých zákonov (ďalej len „zákon“), vydáva podrobnosti o zriadení a činnosti komisie pre udelenie oprávnenia strednej odbornej škole (ďalej len „SOŠ“) používať popri svojom názve aj označenie centrum odborného vzdelávania a prípravy pre učebné a študijné odbory zaradené do vyššie uvedených skupín odborov (ďalej len „Centrum OVP“) formou štatútu komisie pre udelenie oprávnenia SOŠ používať popri svojom názve aj označenie Centrum OVP pre vyššie uvedené skupiny odborov (ďalej len „Štatút komisie).

**Článok 1**

**Úvodné ustanovenia**

1. Štatút komisie upravuje pôsobnosť, postavenie, podmienky členstva, zloženie a zásady činnosti komisie pre udelenie možnosti SOŠ pôsobiť ako Centrum OVP pre vyššie uvedené skupiny odborov.
2. Projektom sa pre účely tohto štatútu rozumie žiadosť SOŠ a prílohy k žiadosti (ďalej len „Projekt“). Podrobnosti o obsahu Projektu sú uvedené v Podmienkach pre udelenie oprávnenia strednej odbornej škole používať popri svojom názve aj označenie Centrum OVP pre vyššie uvedené skupiny odborov (ďalej len „Podmienky“).

**Článok 2**

**Pôsobnosť komisie**

1. Komisia hodnotí Projekty predložené žiadateľmi v súlade s výzvou na predkladanie projektov.
2. Komisia na základe hodnotenia odporúča predsedovi SPPK schváliť alebo neschváliť možnosť SOŠ používať popri svojom názve aj označenie Centrum OVP.

**Článok 3**

**Členstvo v komisii**

1. Komisia má minimálne 3 členov a maximálne 11 členov s hlasovacím právom. Pri výbere členov komisie je uplatnený princíp partnerstva.
2. Členmi komisie sú zástupcovia:

a) SPPK,

b) zriaďovateľa SOŠ.

1. Členmi komisie môžu byť odborní pracovníci:
2. štátnej správ,
3. verejnej správy,
4. samosprávy,
5. zástupcovia komôr,
6. externí odborníci pre danú oblasť teórie a praxe (výskumné ústavy, vzdelávacie inštitúcie, VÚC, profesijné zväzy a združenia, zástupca zriaďovateľa a iné) pri dodržaní povinnosti zamedziť vzniku konfliktu záujmov.
7. Členov komisie schvaľuje, menuje a odvoláva predseda SPPK.
8. Pokiaľ sa člen komisie nemôže z vážnych dôvodov zúčastniť zasadnutia, je povinný najmenej tri pracovné dni pred začatím zasadnutia oznámiť túto skutočnosť tajomníkovi komisie.

1. Účasť členov komisie na zasadnutí komisie je povinná. Členstvo v komisii je nezastupiteľné.

1. Predpokladom členstva v komisii sú:

a) bezúhonnosť a spôsobilosť na právne úkony,

b) odborná spôsobilosť.

1. Členstvo v komisii zaniká:

a) ukončením hodnotenia návrhov projektov v rámci príslušnej výzvy,

b) odvolaním,

c) vzdaním sa členstva,

d) smrťou,

e) ak bol člen komisie právoplatne odsúdený za úmyselný trestný čin.

1. Člen komisie je povinný zachovávať mlčanlivosť o všetkých skutočnostiach, o ktorých sa dozvedel pri výkone svojej funkcie alebo v súvislosti s ňou, a ktoré v záujme komisie nemožno oznamovať iným osobám. V prípade porušenia tejto povinnosti predseda SPPK člena komisie odvolá.

**Článok 4**

**Konflikt záujmov**

1. Člen komisie je povinný zdržať sa akejkoľvek činnosti, ktorá by bola v rozpore s jeho členstvom v komisii.
2. Za konflikt záujmov sa považuje taktiež:
3. pôsobenie v organizácií, ktorá vypracováva projekt, ktorý je predmetom hodnotenia,
4. pôsobenie blízkej osoby v organizácii, ktorá vypracováva projekty alebo predkladá projekty. Blízkou osobou sa na účely tohto štatútu rozumie blízka osoba definovaná v § 116 Občianskeho zákonníka.

**Článok 5**

**Orgány komisie**

1. Orgánmi komisie sú predseda komisie a tajomník komisie.
2. Predsedom komisie pre výber projektov je člen predstavenstva SPPK poverený zastupovaním SPPK v Rade vlády pre OVP lebo ním poverený zástupca.
3. Predseda komisie zodpovedá za:
4. vedenie zasadnutia komisie,
5. dodržiavanie štatútu a rokovacieho poriadku komisie,
6. schválenie zápisnice a uznesenia komisie.
7. Tajomníkom komisie je zamestnanec SPPK zodpovedný za plnenie kompetencií SPPK v oblasti OVP. Tajomník komisie nemá hlasovacie právo. Tajomník komisie zvoláva zasadnutia komisie oficiálnym listom. Zodpovedá za prípravu a organizáciu zasadnutia komisie.
8. Tajomník komisie vykonáva kontrolu administratívnej zhody projektov.

**Článok 6**

**Zasadnutia komisie**

1. Zasadnutie komisie sa uskutoční po ukončení kontroly administratívnej zhody projektov.
2. Zasadnutie komisie pripravuje a zvoláva tajomník komisie najneskôr sedem kalendárnych dní pred jeho začiatkom.
3. Pokiaľ komisia nie je uznášaniaschopná podľa článku 7, tajomník komisie zvolá do piatich kalendárnych dní nové zasadnutie komisie.
4. Rokovania komisie sa zúčastňuje zapisovateľ komisie, ktorého určí predseda komisie. Zapisovateľ komisie nie je členom komisie. Na každom zasadnutí komisie sa z jej členov určí jeden overovateľ zápisnice.

**Článok 7**

**Uznášaniaschopnosť komisie**

1. Komisia je uznášaniaschopná, ak sa zasadnutia zúčastní nadpolovičná väčšina členov z určeného počtu členov zo zástupcov minimálne troch rôznych inštitúcií definovaných v článku 3 bodoch 3 a 4 tohto štatútu.

**Článok 8**

**Všeobecné pravidlá pre prijatie uznesenia**

1. Na schválenie uznesenia je potrebná nadpolovičná väčšina hlasov prítomných členov komisie s platným hlasovacím právom. V prípade rovnosti hlasov je rozhodujúci hlas predsedu komisie alebo ním povereného zástupcu.
2. Člen komisie, ktorý nesúhlasí s uznesením, má právo podať stanovisko, v ktorom uvedie svoj odlišný názor a jeho zdôvodnenie. Toto stanovisko bude priložené k uzneseniu.

**Článok 9**

**Záznamy o zasadnutí**

1. Z rokovania komisie sa vyhotovuje zápisnica zo zasadnutia komisie, ktorej prílohu tvorí prezenčná listina, výsledok hodnotenia a uznesenie.
2. Zápisnicu a uznesenie podpisuje predseda komisie alebo ním poverený zástupca.

**Článok 10**

**Účinnosť**

1. Štatút komisie pre udelenie oprávnenia SOŠ používať popri svojom názve aj označenie Centrum OVP nadobúdajú platnosť a účinnosť dňom ich schválenia štatutárom SPPK.

|  |  |
| --- | --- |
| V Bratislave, dňa 30.5.2018 |  |
|  | Bc. Emil Macho, v.r.  Predseda SPPK | |